
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	1 iulie 2008

	Nr.
	27/143 


R A P O R T

asupra propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 191 din 14 aprilie 2008 cu dezbaterea pe fond în procedură obişnuită a propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1346/9.10.2006)
· avizul favorabil al Comisiei juridice, de disciplină şi imunităţi (nr.31/319/17.06/2008).
· avizul favorabil al Comisiei pentru apărare, ordine publică şi siguranţă naţională (nr.32/365/18.06.2008)
· punctul de vedere negativ al Guvernului (nr.3138/22.11.2007).
 Propunerea legislativă are ca obiect de reglementare modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961 în sensul acordării mai multor drepturi şi facilităţi persoanelor beneficiare ale legii mai sus menţionate, şi anume:
· majorarea cuantumului indemnizaţiei lunare la 4 lei de la 2,35 lei, cât este în prezent;

· scutirea de impozit pentru o singură locuinţă;
· scutire la abonamentul de telefon în reţeaua Romtelecom;

· călătorie gratuită pe mijloacele de transport în comun cu trenul, auto sau naval;

· acordarea unui sejur anual de 18 zile de tratament într-o staţiune balneo-climaterică.

Comisia propune Plenului Camerei Deputaţilor respingerea  iniţiativei legislative din următoarele considerente:

· acordarea acestor drepturi presupune cheltuieli suplimentare ale bugetului de stat, care trebuie acoperite cu venituri suplimentare, venituri care nu-şi regăsesc provenienţa decât în majorarea impozitelor şi taxelor aferente proprietăţilor şi consumului, care indirect vin să influenţeze, pe de o parte, rata inflaţiei şi pe de altă parte puterea de cumpărare;
· iniţiatorii nu au identificat sursele de susţinere financiară pentru aplicarea prevederilor avute în vedere, aşa cum impun dispoziţiile art.15 alin.(1) din Legea nr.500/2002 privind finanţele publice, cu modificările şi completările ulterioare.
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei care au avut loc în data de 24 iunie 2008 au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost  respinsă de Senat în şedinţa din 8 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

